PTG ปั๊มซ่อนกำไร.!
เชื่อว่าเวลาหลายคนเดินทางไปตจว. มักเห็นปั๊มสีเขียว หรือ PT Station ของ PTG ที่เปิดให้บริการอยู่ริมถนนเส้นหลัก แต่จะเห็นคนใช้บริการบางตา
เชื่อว่าเวลาหลายคนเดินทางไปตจว. มักเห็นปั๊มสีเขียว หรือ PT Station ของ PTG ที่เปิดให้บริการอยู่ริมถนนเส้นหลัก แต่จะเห็นคนใช้บริการบางตา
17 พ.ย. 2565

เชื่อว่าเวลาหลายคนเดินทางไปต่างจังหวัด มักเห็นปั๊มสีเขียว หรือ PT Station ของบริษัท พีทีจี เอ็นเนอยี จำกัด (มหาชน) หรือ PTG ที่เปิดให้บริการอยู่ริมถนนเส้นเมนหลัก แต่จะเห็นคนใช้บริการบางตา ส่วนใหญ่เป็นรถบรรทุกขนาดใหญ่ที่เข้ามาเติมน้ำมัน ทำให้บางสาขาแทบกลายเป็นปั๊มร้าง ซึ่งจะแตกต่างจากปั๊มสีฟ้าที่มีรถเข้าออกหนาแน่นโดยสิ้นเชิง…
ทำให้หลายคนมองว่า แล้วผลประกอบการของ PTG จะดีอ๊ะป่าว..?
แต่ปรากฏว่า เปิดงบไตรมาส 3 ออกมา กำไรสุทธิโตกระฉูดตั้ง 179.6% อยู่ที่ 181 ล้านบาท จากช่วงเดียวกันของปีก่อนที่ทำได้ 65 ล้านบาท
แหม๊…กำไรช่างสวนทางกับภาพของคนเข้าปั๊มเลยเนอะ..!?
แถมกำไรที่เห็นนั้น ไม่ได้มาจากกำไรพิเศษแต่อย่างใด แต่เกิดจากผลการดำเนินงานปกติที่เติบโตล้วน ๆ โดยในไตรมาสนี้ PTG มีรายได้จากการขายและบริการ 45,171 ล้านบาท เพิ่มขึ้น 47.7% จากช่วงเดียวกันของปีก่อนที่ทำได้ 30,585 ล้านบาท
สำหรับธุรกิจ Oil ยังคงเป็นรายได้หลักของ PTG คิดเป็นสัดส่วน 94.3% ซึ่งในไตรมาสนี้มีรายได้จากธุรกิจน้ำมัน 42,615 ล้านบาท เพิ่มขึ้น 45.6% จากช่วงเดียวกันของปีก่อน เป็นผลมาจากราคาขายปลีกหน้าปั๊มเฉลี่ยอยู่ที่ 33.32 บาทต่อลิตร เพิ่มขึ้น 26% ขณะที่มีปริมาณการจำหน่ายน้ำมันผ่านทุกช่องทางอยู่ที่ 1,278 ล้านลิตร เพิ่มขึ้น 15.5% จากการผ่อนคลายมาตรการควบคุมโควิด
ส่วนธุรกิจ Non-oil โอเค…แม้ยังมีสัดส่วนไม่มากนักเมื่อเทียบกับรายได้จากการขายน้ำมัน แต่ก็เริ่มมีบทบาทมากขึ้นเรื่อย ๆ ซึ่งในไตรมาส 3/2565 มียอดขายอยู่ที่ 2,556 ล้านบาท เพิ่มขึ้น 95.5% จากช่วงเดียวกันของปีก่อน โดยปัจจุบันมีสาขาของธุรกิจ Non-Oil รวมทั้งสิ้น 1,405 สาขา เพิ่มขึ้น 327 สาขา หรือเติบโต 30.3% จากไตรมาสเดียวกันของปีก่อน และเพิ่มขึ้น 88 สาขา หรือเติบโต 6.7% จากไตรมาสก่อนหน้า โดยรายได้จากธุรกิจ Non-Oil คิดเป็นสัดส่วน 5.7% ของรายได้ทั้งหมด
ขณะที่ ในไตรมาสนี้ PTG มีกำไรขั้นต้นอยู่ที่ 3,124 ล้านบาท เพิ่มขึ้น 30.6% จากช่วงเดียวกันของปีก่อน เนื่องจากปริมาณการขายน้ำมันที่เพิ่มขึ้น ประกอบกับการปรับราคาขายปลีกให้สอดคล้องกับการเพิ่มขึ้นของราคาต้นทุนน้ำมันที่สูงขึ้น และมีการปริหารต้นทุนได้อย่างเหมาะสม ส่งผลให้ค่าการตลาดเป็นไปตามเป้าหมายที่บริษัทวางไว้
งานนี้ต้องยกความดีความชอบให้กับ “เสี่ยพิทักษ์ รัชกิจประการ” แล้วล่ะ ที่ทำให้ PTG กลายเป็นปั๊มซ่อนกำไร..!!
อ้อ…อีกปัจจัยน่าจะมาจากการที่ PTG เป็นปั๊มน้ำมันที่ไม่ได้ผูกติดกับโรงกลั่นไหนตายตัว ทำให้เมื่อบางโรงกลั่นมีปัญหา หรือต้องปิดซ่อมบำรุงตามวงรอบ ก็สามารถโยกไปซื้อน้ำมันจากโรงกลั่นอื่นได้ ทำให้ PTG มีความยืดหยุ่นกว่าปั๊มอื่น ๆ ดังนั้นในไตรมาสนี้จึงไม่เห็นการสํารองน้ำมันเหมือนบางปั๊มที่กำไรทรุดจากการสำรองน้ำมันเพื่อรองรับโรงกลั่นในประเทศที่มีแผน Shutdown…ส่วนจะเป็นปั๊มไหนนั้น คงไม่ต้องเอ่ยชื่อหรอกนะ เห็น ๆ กันอยู่…
แต่น่าเสียดาย แม้ PTG จะโชว์กำไรโตกระฉูดจากช่วงเดียวกันปีก่อน แต่ราคาหุ้นกลับไม่หือไม่อือ นั่นเป็นเพราะถ้าเทียบกับไตรมาส 2/2565 กำไรจะหายไปราว 70% เนื่องจากเป็นช่วงโลว์ซีซันของธุรกิจขายน้ำมัน และมีผลขาดทุนจาก Palm Complex มากขึ้น…ก็เข้าใจอะนะ
ทางแก้ เห็นที “เสี่ยพิทักษ์” ต้องเร่งสปีดรายได้ธุรกิจ Non-oil เข้ามาช่วยเสริมแกร่งธุรกิจแล้วล่ะ…
ไม่เช่นนั้นโอกาสที่จะได้เห็นหุ้น PTG วิ่งแรลลี่ยาว ๆ คงยากละมั้ง..!!
…อิ อิ อิ…